Predkladacia správa

	Materiál „Návrh Národného strategického plánu rozvoja vidieka SR na roky  2007 – 2013“  predkladá na rokovanie vlády SR minister pôdohospodárstva na základe Plánu práce vlády Slovenskej republiky na rok 2006 (úloha č. 5 na mesiac máj 2006). 
Národný strategický plán rozvoja vidieka SR na roky 2007 – 2013 (ďalej len NSP) je východiskovým dokumentom pre možnosť čerpania finančných prostriedkov z Európskeho poľnohospodárskeho fondu pre rozvoj vidieka (ďalej len EAFRD). 
Predložený dokument predstavuje referenčný nástroj na prípravu Programu rozvoja vidieka na roky 2007 – 2013. Stanovuje národné priority, ktoré budú spolufinancované z EAFRD v programovom období 2007 – 2013. 
NSP je vypracovaný v súlade s:

▪	Nariadením Rady (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (článok 11);
 
▪	Rozhodnutím Rady (ES) o strategických usmerneniach Spoločenstva pre politiku rozvoja vidieka (programovacie obdobie 2007-2013) - (2006/144/ES);

▪	 Usmerneniami Komisie k tvorbe Národných strategických plánov

▪	Konvergenčným programom SR

Samostatnou prílohou  NSP je  podrobná analýza hospodárskej, sociálnej a environmentálnej situácie vidieka SR.  Analýza bola vypracovaná k stavu roku 2003, ktorý bol stanovený Európskou Komisiou ako referenčný rok pre prípravu strategických a programovacích dokumentov na obdobie 2007-2013. Do celkového návrhu NSP budú postupne zapracované aj závery Koncepcie rozvoja pôdohospodárstva na roky 2007- 2013. 
Materiál obsahuje nasledujúce kapitoly:  1. Základné analýzy ekonomickej, sociálnej a environmentálnej situácie a stanovenie základných indikátorov, 2. Stratégia zvolená pre vzájomnú aktivitu zo strany Spoločenstva a príslušného členského štátu, poukazujúca na zhodu zvolených možností so strategickými usmerneniami Spoločenstva, 3. Tematické a teritoriálne priority pre rozvoj vidieka podľa osí vrátane kvantifikovaných cieľov a vhodných monitorovacích a hodnotiacich ukazovateľov, 4. Zoznam programov rozvoja vidieka, ktorými sa vykonáva NSP a orientačné údaje o prostriedkoch pridelených z EAFRD na každý program vrátane súm ustanovených v článku 12 ods. 2 nariadenia Rady (ES) č. 1290/2005, 5. Prostriedky na zabezpečenie koordinácie s ostatnými nástrojmi SPP, ERDF, ESF, CF, EFF a EIB, 6. Prípadný rozpočet na dosiahnutie Konvergenčného cieľa a 7. Opis opatrení a orientačných údajov o sume vyhradenej na zriadenie Národnej vidiecke siete. 
Pri návrhu jednotlivých opatrení na nasledujúce programovacie  obdobie vychádza návrh NSP z predpokladaného objemu finančných prostriedkov vyčlenených pre SR z EAFRD, relevantných požiadaviek sociálnych partnerov, realizácie opatrení súčasných podporných programov – SOP Poľnohospodárstvo a rozvoj vidieka a Plánu rozvoja vidieka a taktiež z podmienok nariadenia Rady (ES) č. 1698/2005 o povinnom minimálnom vyčlenení prostriedkov na jednotlivé osi.

Materiál bol v mesiaci február predložený na pripomienkovanie členom pracovných skupín pre jednotlivé osi ako aj hlavnej skupine pre program rozvoja vidieka 2007-2013 a je predmetom medzirezortného pripomienkového konania v mesiaci máj 2006. 
Materiál bol schválený na rokovaní porady vedenia ministerstva dňa 3. mája 2006.  
Súčasťou materiálu je Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.